SDP-ov vijećnik Županijske skupštine Ličko-senjske županije Nikola Maras objavio je audiosnimku razgovora s Jovom Vukšom, potpredsjednikom stranke u toj županiji.

Snimka je stara nekoliko godina, a na njoj je Vukša Marasu prenio poruku predsjednika ličko-senjskog SDP-a Tomislava Zrinskog. Poručeno mu je da se, kao šef upravnog vijeća gospićkog veleučilišta, pobrine da Zrinski položi matematiku ili će ''naje....''.

Snimka počinje usred razgovora kada Maras traži Vukšu da ponovi što mu je rekao, prenosi Novi list.

– Ponovite mi. Gdje vam je sad hrabrost? Ponovite mi što ste rekli – čuje se u snimci.

Vukša mu odgovara da je ''ponovio već pet puta''.

– Još jednom ponovite. Znači da se pobrinem da položi matematiku ili ću naj..., je li – pita Maras.

– E, pa da – kazao je Vukša.

Maras je za Novi list kazao kako je snimka nastala 2015. ili 2016. godine te da su mu riječi Vukše bile šokantne te je iz tog razloga odlučio snimiti ga.

– Znao sam da se Zrinski sastajao s dekanom Branislavom Šutićem jer je želio završiti veleučilište. Valjda nije mogao s njim obraditi sve profesore, pa je htio da ja napravim pritisak na profesora matematike – rekao je Maras.

Dodao je kako je obavijestio Zlatka Komadinu. Zrinski je rekao kako ne zna za snimku te da nije slao prijetnje Marasu preko Vukše. Na pitanje je li na kraju položio matematiku odgovara: ''Moja je stvar jesam li nešto položio ili nisam''.